1. ปัจจัยความเสี่ยง

นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ
ซึ่งอาจเกิดขึ้นในอนาคตที่บริษัทไม่อาจทราบได้ในขณะนี้หรือเป็นความเสี่ยงที่บริษัทพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัท
ปัจจัยความเสี่ยงหลักที่อาจมีผลกระทบต่อการประกอบธุรกิจของบริษัท สามารถจำแนกได้ดังนี้

1.1 ความเสี่ยงในการพึ่งพาวิศวกร

ธุรกิจให้บริการออกแบบ จัดหา และรับเหมาติดตั้งงานระบบวิศวกรรมเป็นธุรกิจที่ต้องอาศัยความรู้
ความสามารถของบุคลากร โดยเฉพาะอย่างยิ่งวิศวกรในระดับผู้จัดการโครงการ (Project
Manager) และวิศวกรผู้ควบคุมงาน (Project Engineer)
ที่มีความสามารถในการควบคุมและบริหารโครงการให้ประสบผลสำเร็จ
การสูญเสียวิศวกรเหล่านี้ย่อมมีผลกระทบต่อความสามารถในการรับงานและผลการดำเนินงานของบริษัทในอนาคต
ดังนั้น บริษัทจึงมีนโยบายการบริหารทรัพยากรบุคคลที่ดีและมีมาตรการจูงใจต่างๆ
ที่สอดคล้องและแข่งขันได้กับตลาดเพื่อลดความเสี่ยงจากการสูญเสียดังกล่าว นอกจากนี้เมื่อวันที่
2-10 กันยายน 2545 บริษัทได้ทำการจัดสรรหุ้นสามัญเพิ่มทุนจำนวน 1,000,000 หุ้น
คิดเป็นร้อยละ 2.38 ของทุนที่ออกและเรียกชำระแล้ว เสนอขายให้แก่พนักงานของบริษัท
เพื่อให้พนักงานมีส่วนร่วมในการเป็นเจ้าของบริษัทและจูงใจให้ทำงานอยู่กับบริษัทในระยะยาวและมีประสิทธิภาพเพิ่มขึ้นเพื่อรับผลตอบแทนในรูปเงินปันผล

2.  ความเสี่ยงในการพึ่งพาผู้บริหาร

เนื่องจากนายเสวก ศรีสุชาต ประธานกรรมการบริหาร และเป็นหนึ่งในผู้ก่อตั้งบริษัท
เป็นผู้ที่มีประสบการณ์ในธุรกิจและเป็นที่รู้จักและได้รับการยอมรับอย่างกว้างขวางในธุรกิจให้บริการออกแบบ
จัดหา และรับเหมาติดตั้งงานระบบวิศวกรรม ซึ่งคุณสมบัติดังกล่าวมีส่วนสำคัญในการติดต่อกับลูกค้า
อย่างไรก็ตาม บริษัทมีนโยบายการกระจายอำนาจในการบริหารงาน โดยมีคณะกรรมการบริหาร
และผู้อำนวยการฝ่ายต่างๆ ที่มีความรู้ความสามารถที่เหมาะสมเพื่อดูแลในสายงานต่างๆ
ทำให้ลดความเสี่ยงในการพึ่งพาผู้บริหารลงได้

1.3 ความเสี่ยงจากการเปลี่ยนแปลงของราคาวัสดุและอุปกรณ์

ธุรกิจให้บริการออกแบบ จัดหา
และรับเหมาติดตั้งงานระบบวิศวกรรมเป็นธุรกิจที่ต้องเสนอราคารับเหมาแบบตายตัว
ตั้งแต่เริ่มประมูลงานจนกระทั่งงานติดตั้งแล้วเสร็จ ในระหว่างนั้นราคาของวัสดุและอุปกรณ์อันได้แก่
อุปกรณ์หลักและวัสดุทั่วไป อาจมีการเปลี่ยนแปลงสูงขึ้น
ซึ่งจะส่งผลให้บริษัทมีต้นทุนในการติดตั้งของโครงการสูงขึ้นตามไปด้วย สำหรับอุปกรณ์หลัก
บริษัทมีมาตรการและนโยบายในการลดความเสี่ยงด้านราคาวัตถุดิบ
โดยการเจรจาต่อรองและอาศัยความสัมพันธ์ที่ดีกับผู้จัดจำหน่ายวัตถุดิบรายใหญ่และรายย่อย
เพื่อให้ได้รับการเสนอราคาซื้อล่วงหน้าซึ่งส่วนใหญ่จะถูกกำหนดให้คงที่ตลอดระยะเวลาของโครงการ
ในส่วนของวัสดุทั่วไปซึ่งมีผู้จัดจำหน่ายหลายราย บริษัทจะรวบรวมปริมาณสั่งซื้อจากหลายๆ โครงการ
เพื่อให้มีอำนาจในการต่อรองและได้ราคาต้นทุนต่อหน่วยที่ลดลง ด้วยอำนาจการต่อรองที่มีค่อนข้างสูง
บริษัทจึงสามารถรักษาระดับราคาต้นทุนในส่วนวัสดุทั่วไปได้ในระดับที่เหมาะสม

1.4 ความเสี่ยงจากความล่าช้าของโครงการก่อสร้าง

ความเสี่ยงเนื่องจากความล่าช้าของโครงการนับเป็นสิ่งที่สำคัญต่อการประกอบธุรกิจ
โดยความล่าช้าของโครงการอาจจะเป็นผลมาจากเจ้าของโครงการเอง เช่น
การเปลี่ยนแปลงแบบก่อสร้างและติดตั้ง การขาดแคลนเงินทุน เป็นต้น
หรืออาจเป็นผลเนื่องจากความล่าช้าในการติดตั้งของทีมงานของบริษัท

สำหรับความล่าช้าที่เป็นผลมาจากเจ้าของโครงการ
บริษัทจะมีความเสี่ยงในการต้องแบกรับค่าใช้จ่ายที่เพิ่มขึ้นของโครงการ เช่น ค่าแรงงาน
ค่าสาธารณูปโภค เป็นต้น
โดยบริษัทไม่สามารถที่จะเรียกเก็บเงินเพิ่มเติมจากลูกค้าได้เนื่องจากสัญญาว่าจ้างโดยปกติจะไม่ครอบคลุมถึง
การป้องกันความเสี่ยงในลักษณะนี้ค่อนข้างทำได้ยาก
อย่างไรก็ตามผลกระทบดังกล่าวสามารถถูกจำกัดได้โดยการลดกำลังคนและค่าใช้จ่ายในโครงการนั้น
แต่ทั้งนี้ต้องไม่ให้มีผลกระทบต่องานที่ทำอยู่

ในกรณีที่ความล่าช้าของโครงการเป็นผลเนื่องจากความล่าช้าในการทำงานของบริษัท
บริษัทจะมีความเสี่ยงที่จะถูกเจ้าของโครงการปรับค่าเสียหาย
การป้องกันความเสี่ยงในลักษณะนี้สามารถทำได้โดยการพัฒนาความสามารถในการจัดการของบุคคลากรของบริษัท
โดยเฉพาะอย่างยิ่งในระดับผู้จัดการโครงการ
และการจัดสรรทีมงานและผู้รับเหมาช่วงให้เหมาะสมกับปริมาณงานในแต่ละโครงการ อย่างไรก็ตาม
ที่ผ่านมาบริษัทไม่เคยมีประวัติถูกผู้ว่าจ้างฟ้องร้องเป็นคดีความเพื่อเรียกค่าเสียหายเนื่องจากความล่าช้าของงาน

1.5 ความเสี่ยงในด้านการบริหารจัดการ

การให้บริการออกแบบ จัดหา
และรับเหมาติดตั้งงานระบบวิศวกรรมในแต่ละโครงการจะแยกกระจัดกระจายไปตามพื้นที่ของลูกค้า
ปัญหาในเรื่องของการละเลยขาดความเอาใจใส่ในงาน และการทุจริตเป็นปัญหาที่พบได้โดย
ทั่วไปสำหรับบริษัทผู้รับเหมาอื่นๆ การควบคุมจากส่วนกลางเป็นสิ่งที่กระทำได้ยากยิ่ง
ถึงแม้ว่าจะมีระบบการจัดการและควบคุมที่ดี
แต่กรอบของการควบคุมมักจะพบปัญหาเมื่อเหตุเสียหายได้เกิดขึ้นแล้ว
บริษัทได้ตระหนักถึงปัญหาเหล่านี้และได้กำหนดเป็นนโยบายปฏิบัติว่า
ในการแต่งตั้งผู้จัดการโครงการสำหรับแต่ละโครงการจะกระทำโดยพิจารณาถึงปริมาณงานภายใต้ความรับผิดชอบของผู้จัดการโครงการแต่ละคนเป็นสำคัญ
เพื่อให้สามารถดูแลงานภาย ใต้ความรับผิดชอบอย่างทั่วถึง
โดยการบริหารจัดการโครงการของผู้จัดการโครงการจะถูกดูแลโดยกลุ่มวิศวกรผู้บริหารอีกต่อหนึ่ง
นอกจากนี้
บริษัทยังได้มุ่งเน้นนโยบายการพัฒนาบุคคลากรในการเสริมสร้างทั้งความรู้และความสามารถตลอดจนจริยธรรมของบุคคลากรภายในองค์กรอีกด้วย
ซึ่งส่งผลให้ระดับความเสี่ยงในด้านการบริหารจัดการของบริษัทอยู่ในระดับที่ค่อนข้างต่ำ

1.6 ความเสี่ยงทางเศรษฐกิจและการเมือง

ความแปรปรวนของสภาพเศรษฐกิจหรือการเปลี่ยนแปลงทางการเมืองจะมีผลกระทบโดยตรงต่องบประมาณของประเทศ
สภาวะและบรรยากาศการลงทุนในประเทศ ซึ่งเป็นปัจจัยสำคัญต่อการตัดสินใจของผู้ลงทุน
ทั้งโดยภาครัฐและภาคเอกชน ซึ่งจะส่งผลกระทบต่อการขยายตัวของธุรกิจอสังหาริมทรัพย์
และการก่อสร้างโรงงานอุตสาหกรรม และส่งผลต่อเนื่องถึงภาวะธุรกิจให้บริการออกแบบ จัดหา
และรับเหมาติดตั้งงานระบบวิศวกรรมด้วย

1.7 ความเสี่ยงทางการเงิน

ความเสี่ยงด้านรายได้

เนื่องจากผลิตภัณฑ์ที่ก่อให้เกิดรายได้ของบริษัท เป็นการให้บริการในลักษณะเป็นโครงการ
ไม่ใช่เป็นสัญญาว่าจ้างทำงานระยะยาว
ดังนั้นความต่อเนื่องในกระแสรายได้ของบริษัทจึงขึ้นอยู่กับความสามารถในการชนะประมูลหรือได้รับเลือกเข้าทำงานในแต่ละโครงการ
บริษัทมีนโยบายที่จะขยายการลงทุนไปในธุรกิจที่ต่อเนื่องกันและให้ผลตอบแทนในรูปของกระแสเงินสดที่สม่ำเสมอ
เช่น งานสัมปทานต่างๆ เพื่อลดความเสี่ยงความแปรผันของรายได้ดังกล่าว

ความเสี่ยงด้านเงินทุนหมุนเวียน

บริษัทรับเหมาติดตั้งงานระบบวิศวกรรมจะต้องมีเงินทุนหมุนเวียนที่เพียงพอในการดำเนินงาน
ซึ่งคิดเป็นประมาณร้อยละ 10-15 ของมูลค่างาน เพื่อใช้ในการจัดซื้อวัตถุดิบในการบริการ
ค่าจ้างแรงงาน เป็นหลักทรัพย์ค้ำประกันกับธนาคารสำหรับการขอหนังสือค้ำประกันต่างๆ เช่น
หนังสือค้ำประกันสัญญา (Performance Bond) และ หนังสือค้ำประกันผลงาน (Maintenance
Bond) เป็นต้น
หากมีการเปลี่ยนแปลงของการชำระเงินของผู้ว่าจ้างจะส่งผลกระทบต่อการบริหารเงินทุนหมุนเวียนของบริษัท
ดังนั้น เพื่อลดความเสี่ยงด้านเงินทุนหมุนเวียนดังกล่าว ในการจัดทำสัญญาว่าจ้างของแต่ละโครงการ
บริษัทได้พยายามเจรจาให้ได้มาซึ่งเงื่อนไขการชำระราคาที่รัดกุม
และบริษัทได้มีการตรวจสอบสถานะทางการเงินของผู้ว่าจ้างประกอบในการยื่นประมูลงานทุกครั้ง
นอกจากนี้ด้วยสถานะทางการเงินของบริษัทในปัจจุบัน
ผลกระทบจากการเปลี่ยนแปลงการชำระเงินของผู้ว่าจ้างจะมีไม่มากนัก

1.8 ความเสี่ยงทางด้านอัตราแลกเปลี่ยน

บริษัทมีความเสี่ยงทางด้านอัตราแลกเปลี่ยนอยู่ในระดับต่ำมาก
อันเนื่องมาจากส่วนใหญ่บริษัทเจรจาต่อรองสั่งซื้อวัตถุดิบผ่านตัวแทนจัดจำหน่ายด้วยเงินบาท
และในส่วนของรายได้บริษัทมีรายได้เป็นเงินตราต่างประเทศในสัดส่วนที่น้อยมาก อย่างไรก็ตาม
สำหรับรายได้ที่เป็นเงินตราต่างประเทศและวัตถุดิบที่สั่งซื้อด้วยเงินตราต่างประเทศ
บริษัทมีมาตรการลดความเสี่ยงทางด้านอัตราแลกเปลี่ยนดังกล่าวโดยทำสัญญาซื้อขายเงินตราล่วงหน้า
(Forward Contracts)